NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 59/2009

**876a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (tlač 876) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelanie, mládež, vedu a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vyššie uvedeného návrhu zákona v nich.

**I.**

Národná rada Slovenskej republiky uznesením zo 4. februára 2009 č. 1243 sa uzniesla prerokovať **vládny návrh zákona**, **ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (tlač 876)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre vzdelanie, mládež, vedu a šport.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

Vládny návrh zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (tlač 876) výbory **odporúčajú** Národnej rade Slovenskej republiky **schváliť** a to:

Ústavnoprávny výbor Národnej rady Slovenskej republiky uznesením č. 593 z 31. marca 2009,

Výbor Národnej rady Slovenskej republiky pre financie, rozpočet a menu uznesením č. 475 z 8. apríla 2009,

Výbor Národnej rady Slovenskej republiky pre verejnú správu a regionálny rozvoj uznesením č. 262 z 2. apríla 2009 a

Výbor Národnej rady Slovenskej republiky pre vzdelanie, mládež, vedu a šport uznesením č. 151 zo 7. apríla 2009.

**IV.**

Z uznesenia Výboru Národnej rady Slovenskej republiky pre vzdelanie, mládež, vedu a šport pod bodom III. tejto správy vyplývajú tieto pozmeňujúce a doplňujúce návrhy:

**K Čl. I**

1. K bodu 5:

V § 2 ods. 5 sa na konci pripája táto veta: „Cirkevné školy a súkromné školy môžu použiť zdroj financovania podľa odseku 2 písm. d) aj na kapitálové výdavky na modernizáciu učebných pomôcok, špeciálnych učebných pomôcok, kompenzačných pomôcok a na riešenie havarijných situácií.“.

Navrhuje sa, aby cirkevné školy a súkromné školy mohli použiť finančné prostriedky od zákonných zástupcov žiakov na výchovu a vzdelávanie aj na kapitálové výdavky na modernizáciu učebných pomôcok, špeciálnych učebných pomôcok, kompenzačných pomôcok a na riešenie havarijných situácií.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. Za bod 9 sa vkladá nový bod 10, ktorý znie:

„10. V § 6 ods. 1 sa vypúšťajú slová „ods. 1 písm. b).“.

Doterajšie body 10 až 17 sa označujú ako body 11 až 18.

Navrhuje sa, aby sa uhrádzali náklady na dopravné žiakov do školy z miesta trvalého pobytu a späť aj zákonným zástupcom žiakov cirkevných základných škôl, cirkevných základných škôl s materskou školou a cirkevných základných škôl pre žiakov so špeciálnymi výchovno-vzdelávacími potrebami vrátane internátnych škôl.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. Za bod 17 sa vkladajú nové body 18 a 19, ktoré znejú:

„18. V § 8c odsek 7 znie:

„(7) Ministerstvo zverejní na svojej internetovej stránke do 30 pracovných dní po nadobudnutí účinnosti zákona o štátnom rozpočte výšku nákladov podľa osobitného predpisu25c) na príslušný kalendárny rok.“.

Poznámka pod čiarou k odkazu 25c znie:

„25c) § 90 ods. 11 zákona č. 245/2008 Z. z. v znení zákona č. 462/2008 Z. z.“.

1. Za § 9a sa vkladá § 9b, ktorý vrátane nadpisu znie:

„§ 9b

Prechodné ustanovenie k úpravám účinným od 1. septembra 2009

Ministerstvo zverejní na svojej internetovej stránke najneskôr do 2. septembra výšku nákladov podľa osobitného predpisu25c) na kalendárny rok 2009.“.

Navrhuje sa, aby Ministerstvo školstva SR zverejnilo na svojej internetovej stránke do 30 pracovných dní po nadobudnutí účinnosti zákona o štátnom rozpočte a r roku 2009 do 2. septembra výšku nákladov súvisiacich s činnosťou predsedu školskej maturitnej komisie, predsedu predmetovej maturitnej komisie a jej členov vrátane odborníkov z praxe, predsedu skúšobnej komisie pre záverečnú skúšku a pre absolventskú skúšku a ich členov vrátane odborníkov z praxe počas konania maturitných skúšok a záverečných skúšok. Zriaďovateľ školy, riaditeľ školy si bude môcť vypočítať na základe výkonov na maturitných skúškach alebo záverečných skúškach objem finančných prostriedkov, ktoré mu Ministerstvo školstva SR pridelí v príslušnom kalendárnom roku.

Výbor NR SR pre vzdelanie, mládež, vedu a šport

**Gestorský výbor odporúča schváliť**

**K Čl. II:**

1. Za Čl. I sa vkladá nový Čl. II, ktorý znie:

„Čl. II

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 365/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z. a zákona č. 462/2008 Z. z. sa mení a dopĺňa takto:

1. V § 4 odsek 3 znie:

„(3) Rada školy pri základných školách zriadených podľa § 6 ods. 1 vyzve príslušný krajský školský úrad a Štátnu školskú inšpekciu na delegovanie svojich zástupcov do rady školy na účely výberového konania s riadnym hlasom. Rada školy pri stredných školách zriadených podľa § 9 ods. 1 vyzve príslušný krajský školský úrad, Štátnu školskú inšpekciu a jedného delegovaného zástupcu samosprávneho kraja s riadnym hlasom; v stredných zdravotníckych školách zriadených podľa § 9 ods. 1 je prizývaný delegovaný zástupca Ministerstva zdravotníctva Slovenskej republiky.“.

Článkom II zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov sa menili a dopĺňali ustanovenia § 4 a § 25 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov o rozšírenie zloženia členstva v radách škôl pre účely výberového konania na funkciu riaditeľa školy. § 25 ods. 16 a 17 ustanovuje zloženie rád škôl pri výberovom konaní v základných školách, ktorých zriaďovateľom je obec a v stredných školách, ktorých zriaďovateľom je samosprávny kraj odvolávajúc sa v texte odsekov 16 a 17 na § 4 predmetného zákona. Ustanovenie § 4 rieši vo všeobecnosti výberové konanie na funkciu riaditeľa školy alebo školského zariadenia. V uvedenom ustanovení sa ukladá pre rady škôl povinnosť požiadať krajský školský úrad a štátnu školskú inšpekciu o delegovanie svojich zástupcov na výberové konanie riaditeľa základnej školy a strednej školy. Nakoľko § 25 ods. 16 a 17 stanovuje s uvedeným navýšením zloženie rád škôl, bolo potrebné upresniť ustanovenie § 4 ods.3 s uvedenými odsekmi tak, aby nedochádzalo k dvojitým výkladom.

1. V § 8 odsek 7 znie:

„(7) Ustanovenie platné pre uhrádzanie cestovných nákladov pre zákonného zástupcu žiaka základnej školy podľa odseku 6 možno využiť aj pre žiakov základných škôl, základných škôl s materskou školou v zriaďovateľskej pôsobnosti štátom uznanej cirkvi alebo náboženskej spoločnosti a základných škôl pre žiakov so špeciálnymi výchovno-vzdelávacími potrebami v zriaďovateľskej pôsobnosti krajských školských úradov a štátom uznanej cirkvi alebo náboženskej spoločnosti.“.

1. § 8 sa dopĺňa odsekom 9, ktorý znie:

„(9) Z prostriedkov štátneho rozpočtu sa môžu uhradiť zákonnému zástupcovi žiaka s trvalým pobytom v obci, ktorá nemá zriadenú základnú školu, cestovné náklady na dopravu žiaka do najbližšej cirkevnej základnej školy. Z prostriedkov štátneho rozpočtu sa môžu uhradiť zákonnému zástupcovi žiaka cirkevnej základnej školy pre žiakov so špeciálnymi výchovno-vzdelávacími potrebami cestovné náklady na dopravu žiaka do najbližšej cirkevnej základnej školy pre žiakov so špeciálnymi výchovno-vzdelávacími potrebami s príslušným zdravotným znevýhodnením alebo nadaním, ak v mieste trvalého pobytu žiaka nie je zriadená základná škola pre žiakov so špeciálnymi výchovno-vzdelávacími potrebami s príslušným zdravotným znevýhodnením alebo nadaním v zriaďovateľskej pôsobnosti iného zriaďovateľa.“.

Doterajší čl. II sa označuje ako čl. III.

V nadväznosti na doplnenie nového článku II sa primerane upraví názov zákona.

Navrhuje sa, aby sa uhrádzali náklady na dopravné žiakov do školy z miesta trvalého pobytu a späť aj zákonným zástupcom žiakov cirkevných základných škôl, cirkevných základných škôl s materskou školou a cirkevných základných škôl pre žiakov so špeciálnymi výchovno-vzdelávacími potrebami vrátane internátnych škôl. Ide o žiakov, ktorí nemajú v mieste trvalého pobytu zriadenú základnú školu v zriaďovateľskej pôsobnosti obce a žiakov základných škôl pre žiakov so špeciálnymi výchovno-vzdelávacími potrebami. Náklady na dopravu žiaka sa navrhujú uhrádzať vo výške ceny hromadnej dopravy do najbližšej cirkevnej základnej školy a do najbližšej cirkevnej základnej školy pre žiakov so špeciálnymi výchovno-vzdelávacími potrebami s príslušným zdravotným znevýhodnením alebo nadaním.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V Čl. II sa spojka „a“  nahrádza čiarkou a za slová „trinásteho bodu“ sa vkladajú slová „a osemnásteho bodu“.

Účinnosť 18. bodu (3. bod spoločnej správy) sa navrhuje od 1. januára 2010, nakoľko v roku 2009 Ministerstvo školstva SR zverejní údaje najneskôr do 2. septembra 2009.

Výbor NR SR pre vzdelanie, mládež, vedu a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o pozmeňujúcich a doplňujúcich návrhoch **spoločne** a  návrhy uvedené v bodoch **1 až 5** **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (tlač 876) **schváliť v  znení pozmeňujúcich a doplňujúcich návrhov** uvedených v tejto správe.

Predmetná spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (tlač 876) bola schválená uznesením Výboru Národnej rady Slovenskej republiky pre vzdelanie, mládež, vedu a šport (gestorský výbor) z  15. apríla 2009 č. 159. Týmto uznesením výbor zároveň poveril spoločnú spravodajkyňu, aby na schôdzi Národnej rady Slovenskej republiky informovala o výsledku rokovania výborov, stanovisku a návrhu gestorského výboru a zároveň ju poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky .

Bratislava apríl 2009

**Ferdinand D e v í n s k y v. r.**

predseda

Výboru NR SR pre vzdelanie, mládež, vedu a šport